b'\n_START_ARTICLE_\nKulturv\xc3\xa6rftet\n_START_SECTION_\nHistorie\n_START_PARAGRAPH_\nKulturv\xc3\xa6rftets historie har tr\xc3\xa5de tilbage til det forrige \xc3\xa5rhundrede. I 1882 blev Helsing\xc3\xb8rs Jernskibs- og Maskinbyggeri anlagt og markerede dermed overgangen fra sundtoldens- til industriens \xc3\xa6ra. Over en periode p\xc3\xa5 100 \xc3\xa5r var v\xc3\xa6rftet et omdrejningspunkt i Helsing\xc3\xb8r, men i 1983 m\xc3\xa5tte det dreje n\xc3\xb8glen om. Efter et redningsfors\xc3\xb8g fra de ansatte og et par \xc3\xa5r, hvor der stadig blev udf\xc3\xb8rt reparationer p\xc3\xa5 v\xc3\xa6rftet, var det helt slut. I en lang \xc3\xa5rr\xc3\xa6kke l\xc3\xa5 v\xc3\xa6rftspladsens fremtid uvis hen, men i 2004 blev det vedtaget, at der skulle opf\xc3\xb8res et kulturhus og bibliotek. Byggeriet begyndte i 2008, og i 2010 blev Kulturv\xc3\xa6rftet indviet. Flere af de eksisterende bygninger er bevaret og er blandt grundpillerne i Kulturv\xc3\xa6rftet. Bygningen, som er tegnet af AART Architects, har b\xc3\xa5de vundet den britiske Structural Award-pris samt Tyndpladegruppens Arkitekturpris.\n_START_SECTION_\nCLICK festival\n_START_PARAGRAPH_\nCLICK Festival er en \xc3\xa5rligt tilbagevendende festival i Helsing\xc3\xb8r, der fokuserer p\xc3\xa5 ny mediekunst. Festivalens prim\xc3\xa6re form\xc3\xa5l er at skabe en \xc3\xa5ben og inkluderende platform, hvor den nysgerrige har mulighed for at stifte bekendtskab med den banebrydende kunstform gennem innovative workshops, udstillinger, \xe2\x80\x99new media art performances\xe2\x80\x99, foredrag og koncert-events. Festivaltemaet i 2013 var \xe2\x80\x98\xc3\xb8jet, \xc3\xb8ret, h\xc3\xa5nden og hjertet\xe2\x80\x99 fortolket gennem principperne bag D.I.T \xe2\x80\x93 Do It Together med brug af open source og kollaborative kunstv\xc3\xa6rker. Blandt hovednavnene p\xc3\xa5 CLICK festival 2013 var Laurie Anderson, Squarepusher, R. Stevie Moore og F.A.T. Lab.ibli\n_START_SECTION_\nToldkammeret\n_START_PARAGRAPH_\nSiden 1989 har Toldkammeret dannet rammen om forskellige kulturarrangementer. Den historiske bygning huser scene, m\xc3\xb8defaciliteter og en caf\xc3\xa9 med udend\xc3\xb8rs servering. Der er ofte koncerter p\xc3\xa5 husets klub-scene og udstillinger i huset, og B\xc3\xb8rnekulturcentret byder p\xc3\xa5 v\xc3\xa6rksteder, udstillinger, koncerter og teater for b\xc3\xb8rn og familier p\xc3\xa5 hele \xc3\xa5ret rundt. Toldkammeret h\xc3\xb8rer under Kulturv\xc3\xa6rftets sekretariat.\n_START_SECTION_\nB\xc3\xb8rnekulturcentret BKC\n_START_PARAGRAPH_\nB\xc3\xb8rnekulturcentret er et tilbud til b\xc3\xb8rn og unge i Helsing\xc3\xb8romr\xc3\xa5det. BKC holder til i Toldkammeret og er en del af Kulturv\xc3\xa6rftet. I v\xc3\xa6rkstedet og den brolagte g\xc3\xa5rd arbejder b\xc3\xb8rn og unge \xc3\xa5ret rundt med forskellige udtryksformer. P\xc3\xa5 Kulturv\xc3\xa6rftet st\xc3\xa5r BKC bl.a. for udstillinger for b\xc3\xb8rn. BKCs m\xc3\xa5ls\xc3\xa6tning er at v\xc3\xa6re et sted til fordybelse, eftertanke og udvikling af b\xc3\xb8rn og unges egne udtryksformer. F\xc3\xa6lles for alle arrangementerne er, at b\xc3\xb8rnene har en eller flere ud\xc3\xb8vende billedkunstnere "ved h\xc3\xa5nden" som igangs\xc3\xa6ttere og undervisere.\n_START_SECTION_\nHAN\n_START_PARAGRAPH_\nSkulpturen HAN er skabt af Elmgreen & Dragset og er siden afsl\xc3\xb8ringen i maj 2012 blevet et vartegn for Helsing\xc3\xb8rs nye kulturomr\xc3\xa5de omkring Kulturv\xc3\xa6rftet, Kronborg Slot og M/S Museet for S\xc3\xb8fart. HAN er inspireret af den danske, figurative skulpturtradition fra Thorvaldsen og nordsj\xc3\xa6llandske Rudolph Tegner til Edvard Eriksens Den Lille Havfrue p\xc3\xa5 Langelinie. HAN er fremstillet i blankpoleret st\xc3\xa5l, hvilket giver skulpturen et moderne udtryk modsat traditionelle materialer som granit og bronze. Den st\xc3\xa5lblanke overflade bugter sig, s\xc3\xa5 omgivelserne og publikum spejler sig i forvr\xc3\xa6ngede billeder, der forandrer sig alt efter synsvinkel og vejret. Engang imellem blinker HAN med sine \xc3\xb8jne. Intervallerne er uregelm\xc3\xa6ssige og kan ikke forudsiges, s\xc3\xa5 kun de heldige eller t\xc3\xa5lmodige oplever blinket.\n_START_SECTION_\nKulturhavn Kronborg\n_START_PARAGRAPH_\nKulturhavn Kronborg er et omr\xc3\xa5de i Helsing\xc3\xb8r, som prim\xc3\xa6rt best\xc3\xa5r af Kronborg Slot, Kulturv\xc3\xa6rftet og M/S Museet for S\xc3\xb8fart. Kulturhavn Kronborg blev indviet den 26. maj 2013. Projekt Kulturhavn Kronborg er et landskabsprojekt, der f\xc3\xb8rst og fremmest har \xc3\xa6ndret omgivelserne omkring et af Danmarks nationale klenodier, Kronborg Slot, og \xc3\xa5bnet omr\xc3\xa5det mellem slottet og Helsing\xc3\xb8r by. Tidligere gr\xc3\xa6nsede Kronborg op til de gamle industriarealer fra tiden med Helsing\xc3\xb8r V\xc3\xa6rft. Nu har Projekt Kulturhavn Kronborg genskabt nogle af slottets historiske forsvarsv\xc3\xa6rker som glaciset mod nord, ravelinen i havnebassinet og voldgraven ind mod slottet. Pladsen foran Kulturv\xc3\xa6rftet og de moderniserede kajanl\xc3\xa6g binder nu byen og borgen bedre sammen og \xc3\xa5bner Helsing\xc3\xb8r mod vandet. Kulturhavn Kronborg har medf\xc3\xb8rt en modernisering af Helsing\xc3\xb8r Havn, som har f\xc3\xa5et nye bel\xc3\xa6gninger og kajanl\xc3\xa6g.\n_START_SECTION_\nKritik\n_START_PARAGRAPH_\nKulturv\xc3\xa6rftet er gentagne gange blevet kritiseret for deres \xc3\xb8konomi. Tidligst i forbindelse med opf\xc3\xb8relsen, hvor der var store budgetoverskridelser. Senest i forbindelse med driften, hvor specielt de klassiske koncerter gav stort underskud.'